1.Įvadas

Europos standartizacija yra vidaus rinkos veikimo pagrindas. Teigiamas standartizacijos poveikis gerai žinomas ir pripažįstamas. Ji yra vienas iš pagrindinių Bendrosios rinkos strategijos veiksmų, taip pat yra įtraukta į kelias kitas politikos iniciatyvas, įskaitant pramonės politiką ir Bendrosios skaitmeninės rinkos strategiją.

Savo strateginę Europos standartizacijos viziją Komisija išdėstė Komisijos komunikate dėl standartų, o teisinę sistemą nustatė Reglamente dėl Europos standartizacijos (toliau – Reglamentas), kuris galioja nuo 2013 m. sausio 1 d.

Viena iš Reglamentu įdiegtų naujovių – Komisijai nustatytas įpareigojimas priimti metinę Sąjungos Europos standartizacijos darbo programą, kurioje būtų apibrėžti strateginiai Europos standartizacijos prioritetai, atitinkantys Komisijos planuose nustatytus politikos tikslus.

Metinė Sąjungos darbo programa (MSDP), kurioje išdėstoma su standartizacija susijusi Komisijos vizija ir kitų metų planai ir, atsižvelgiant į tai, Europos standartizacijos sistemos (ESS) nariams siūloma imtis tam tikrų veiksmų, yra skirta glaudesniam Komisijos ir ESS bendradarbiavimui užtikrinti.

Kaip pabrėžiama Bendrosios rinkos strategijoje, standartizacija yra būtina siekiant veiksmingai prisidėti prie Komisijos prioritetų įgyvendinimo, visų pirma skatinti mūsų ekonomikos augimą ir kurti darbo vietas mūsų piliečiams, stiprinti sujungtą skaitmeninę rinką, kurti atsparią energetikos sąjungą ir toliau tobulinti vidaus rinką stiprinant pramoninę bazę, kad ES turėtų tvirtesnes pozicijas pasaulio mastu ir derybose dėl priimtino ir subalansuoto ES ir JAV prekybos susitarimo.

Kad per kelerius ateinančius metus standartizacija tinkamai padėtų įgyvendinti šiuos prioritetus, Komisija ketina ne tik reguliariai teikti prašymus nustatyti standartus, bet ir persvarstyti partnerystę su ESS, kad ji tinkamai tenkintų visų suinteresuotųjų subjektų (įskaitant pramonės įmones, MVĮ, vartotojus, aplinkosaugos organizacijas, darbuotojus ir kt.) dalyvavimo poreikius.

2015 m. Komisija atliko nemažai su standartizacijos sistema susijusių reikšmingų vertinimo veiksmų. Todėl 2016 m. MSDP pradžioje pateikiami įvairių veiksmų ir priemonių, kuriais siekta pagerinti Reglamento įgyvendinimą, rezultatai (2 skirsnis). Toliau išdėstomi 2016 m. planuojami teikti standartizacijos prašymai ir nurodomas jų indėlis įgyvendinant Komisijos politikos prioritetus (3 skirsnis). Išsamiai aprašytų prašymų sąrašas pateikiamas priede. Galiausiai programoje aptariama nemažai Reglamente iškeltų ir į ankstesnes MSDP įtrauktų svarbių temų, tokių kaip įtraukumas, tarptautinis bendradarbiavimas, intelektinės nuosavybės teisės ir moksliniai tyrimai, finansiniai ir veiklos klausimai, ir atnaujinamas jų turinys. Tose srityse Komisija taip pat nustatė kelis punktus, dėl kurių reikėtų aktyvesnio kitų Europos standartizacijos bendruomenės narių dalyvavimo.

Darbo programoje nurodytų veiklos krypčių poveikis biudžetui yra ne didesnis, nei jau numatyta 2016 metams.

2.Reglamento įgyvendinimas

2.1.Reglamento 24 straipsnis

Reglamento 24 straipsnio 3 dalyje nustatyta, kad ne vėliau kaip 2015 m. gruodžio 31 d. ir vėliau kas penkerius metus Komisija Europos Parlamentui ir Tarybai pateikia šio reglamento įgyvendinimo ataskaitą.

Komisija turi visų pirma atsižvelgti į Reglamento 24 straipsnyje numatytą reikalavimą Europos standartizacijos organizacijoms (ESO) ir finansavimą gavusioms Europos suinteresuotųjų subjektų organizacijoms teikti ataskaitas, kad būtų užtikrintas skaidrumas ir aktyvesnis plačios standartizacijos bendruomenės dalyvavimas.

Remdamasi pagal 24 straipsnio 3 dalį pateikta ataskaita, Komisija įvertins galimas naujas priemones Europos standartizacijos finansavimui supaprastinti ir Europos standartizacijos organizacijoms tenkančiai administracinei naštai sumažinti.

2.1.1.Nepriklausoma Europos standartizacijos sistemos (ESS) peržiūra

Be to, pagal Komunikato dėl standartų 29 veiksmą Komisijos prašoma imtis nepriklausomos Europos standartizacijos sistemos peržiūros, o ją atlikti pavesta išorės nepriklausomam konsultantui („Ernst & Young“, E&Y). Bendras šios nepriklausomos peržiūros tikslas – nustatyti ir įvertinti, ar siekiama tame komunikate nustatytų penkių strateginių tikslų (proceso spartos, konkurencingumo skatinimo, indėlio įgyvendinant ES politiką, visuomeninių suinteresuotųjų subjektų įtraukties ir pasaulinio poveikio), ir taip įvertinti ESS veiksmingumą, taip pat parengti esamos sistemos tobulinimo rekomendacijų.

Nepriklausomos peržiūros rezultatai buvo viešai aptarti ir paskelbti, o į aptarimo rezultatus bus atsižvelgta rengiant Reglamento 24 straipsnyje nurodytą ataskaitą.

2.2.Bendra standartizacijos iniciatyva

Bendrosios rinkos strategijoje numatyta, kad, siekiant modernizuoti standartizacijos sistemą, Komisija pasiūlys bendrą standartizacijos iniciatyvą ir dėl jos susitars su Europos standartizacijos bendruomene. Bendroje iniciatyvoje dalyvaujantys viešieji ir privatieji partneriai prisiims bendrą įsipareigojimą dėl to, kokius rezultatus, kada ir kaip turi pasiekti, kad prisidėtų prie J. C. Junckerio vadovaujamos Komisijos prioritetų įgyvendinimo. Komisija imsis tokių klausimų, kaip standartų rengimo prioritetinės sritys (IRT, paslaugų, energetikos, judumo ir kt.), nauji ir bendradarbiavimu grindžiami standartų nustatymo būdai, skaidrūs ir įtraukūs standartų patvirtinimo procesai, nuosekli ir tvirta viešojo sektoriaus parama per visą standartizacijos procesą, geresnis žinių valdymas per visą standartizacijos procesą, bendra strategija, kaip Europai tapti pasauliniu standartizacijos centru, ir spręs dėl rinkos susiskaidymo paslaugų srityje ir paslaugų susiejimo su produktais kylančias problemas. Be to, šia bendra iniciatyva mokslinių tyrimų ir inovacijų prioritetai bus susieti su standartizacijos procesu, kad rengti standartus būtų pradedama laiku. Bendra iniciatyva turėtų būti parengta 2016 m. pirmoje pusėje.